Salesman
Prodavač (eng. Salesman) je američki dokumentarni film iz 1968. godine; režirali su ga braća Albert i David Maysles i Charlotte Zwerin.

Prikazuje četvoricu kolega prodavača koji obilaze siromašne četvrti u Novoj Engleskoj i Floridi te pokušavaju prodati skupe Biblije, kršćanske enciklopedije i molitvenike katoličkim obiteljima iz radničke klase čije adrese preko svoje kompanije dobivaju u lokalnim crkvama.  Pri posjetima njihovim domovima koriste se raznim izvježbanim tehnikama uvjeravanja, ali u neugodnim situacijama često nailaze i na odbijanje.  Film detaljnije prati rad Paula Brennana, iskusnog prodavača koji se nakon dužeg razdoblja neuspjeha i narušenog samopouzdanja bori za opstanak u poslu, te njegov odnos sa znatno uspješnijim kolegama pred kojima se pokušava opravdati.

Film je sniman izravno, tako što su potencijalni kupci pristali pustiti prodavače i filmsku ekipu u svoje domove.  Snimatelji su zabilježili svijet siromašnog američkog predgrađa iz šezdesetih godina, razgovore ciničnih prodavača koji na razne načine moraju uvjeravati često nevoljne kupce, te njihove konferencije na kojima uz proračunate poslovne planove pokušavaju i moralno opravdati svoj rad.  Kao kulturno značajno djelo pohranjen je u američkoj Kongresnoj knjižnici.

Vanjske poveznice 
 The Salesman  - službene stranice

Criterion Collection essay by Toby Miller

Američki filmovi
Dokumentarni filmovi